А.П. Чеховтың «Һунарҙағы драма» повесы буйынса 1978 йылда ҡуйылған  » «Минең һөйкөмлө һәм яғымлы кейегем» мелодрамаһында яңғыраған романтик вальс бөтөн донъяла билдәлелек алды. Үҙенең иң популяр был әҫәрен композитор, Мәскәү янындағы (Ленин районы) Валуево усадбаһының кино төшөрөү майҙансығында, импровизациялап, бер йәйге төн эсендә ижад иткән. Быны ишеткән һәм тәүге булып был көйгә бейеү башҡарған төп ролде уйнаған Галина Викторовна Беляева, кино төшөрөү майҙансығындағы бөтөн кеше кеүек үк, уны боронғо, бөгөн ишетелмәгән классик көй яңғырай икән, тип ҡабул иткән һәм уның яңы ғына ижад ителгәнен белгәс, хайран ҡалған. Вальс, фильмда тәүләп яңғырағандан һуң, йыраҡтарға осто: шунан бирле күп кенә яңы өйләнешкән парҙар үҙҙәренең тәүге туй бейеүе өсөн һайлайҙар, әҫәр радио һәм телевидениела йыш яңғырай. "Был данды мин дә тойҙом: «Минең һөйкөмлө һәм яғымлы кейегем» фильмындағы музыка яҙылған пластинкалар һатылған Садовый ҡулсаһында урынлашҡан музыка магазины янындағы оҙон сират ҡойроғо ошо турала һөйләй ине» – тип хәтерләй композитор. Вальс масштаблы шоу-тамашаларҙа бер генә түгел, бер нисә тапҡыр файҙаланылды: ул Мәскәүҙә  ойошторолған 1980 йылғы Йәйге Олимпия уйындарын асҡанда, 2000 спортсы ҡатнашҡан ике композицияла яңғыраны , 34 йыл үткәс, был вальс көйөнә Сочиҙа уҙғарылған 2014 йылғы Ҡышҡы Олимпия уйындарын асыу церемонияһында Наташа Ростованың тәүге балы сәхнәһе күрһәтелде. 1988 йылда, Мәскәүгә рәсми визитын яһағанда, АҠШ президенты һәм элекке йылдарҙың билдәле актёры Рональд Рейган Дога әҫәрен «быуат вальсы» тип атаны. Күп ун йыллыҡтар дауамында был мелодияны тик профессионалдар ғына түгел, урам музыканттары ла башҡара (көн һайын ул үткәүелдәрҙә, метро станцияларында һәм урамдарҙа һәүәҫкәр музыканттар башҡарыуындпа яңғырай), паркетта булһынмы, боҙҙа булһынмы, был көйҙө хореографтар һәм спортсылар, балет һәм бейеү номерҙарын башҡарғанда, йыш файҙалана. Әҫәрҙе донъяға иң ныҡ билдәле киновальс тип атайҙар.